open-index/open-wikipedia-markdown huggingface dataset:
Festival di Dande

**Festival di Dande**, tambe **Festival Tipico Dande y Composicion Propio**, ta un competencia di musica y canto di dande pa adulto na Aruba, unda e participantenan ta competi pa e titulonan di Rey di Dande y Reina di Dande. E ta wordo organisa anualmente y ta e festival mas grandi di musica tradicional Arubano. 

## Historia
Na aña 1973, tabata tin varios persona preocupa cu e hecho cu e tradicion di dande tabata bayendo perdi. Door di esaki a tuma e iniciativa pa cuminsa organisa un festival di dande; e prome festival a tuma luga mesun aña den Connie Francis Club na Santa Cruz. Iniciador di e festival tabata Harry Croes (1948-2023), kende na 2018 a pasa e organisacion pa su yiu muhe. 
E festival ta promove herencia cultural Arubano y ta celebra no solamente musica tradicional, sino tambe e creatividad y interpretacion personal di e cancionnan di dande. E festival ta wordo teni tur aña na luna di december, algun dia prome cu fin di aña.

Desde inicio e festival a scohe un *Rey di Dande* y tambe desde 1990 un *Reina di Dande*. Den transcurso di tempo a introduci premio pa mihor cancion tipico y propio composicion. Ademas ta otorga e titulo *Rey di Reynan*, cu ta bay pa e ganador di e competencia entre titularnan di Rey di Dande. Ganador di Rey di Reynan ta entre otro Edjean Semeleer (2013) y Jason Kelly (2022).

Participacion na e festival ta habri pa cantantenan solo y gruponan musical. Cada participante ta interpreta un cantica di dande original of reinterpreta. E ta wordo husga riba calidad vocal, originalidad, habilidad di encarna e spirito di dande, uzo di instrumentonan tradicional y e habilidad pa envolvi e publico. Ganadornan ta ricibi un trofeo (rotativo), suma y titulo oficial. Segun reglamento, un participante no mag di gana e titulo aki mas cu cinco biaha, loke a bay na vigor despues cu Vicente Tromp a corona Rey di Dande pa di seis biaha na 1992.

Desde 2001 ta organisa den un festival separa un competencia di canto pa mucha y hoben, *Festival di Dande Infantil y Hubenil*.

## Lista di ganador

## Cantidad di titulo
### Rey di Dande

### Reina di Dande

## Mira tambe
* Festivalnan na Aruba
Industria creativo

E **industria creativo** of **economia creativo** ta referi na e sector economico cu ta encera e generacion of explotacion di idea, informacion y conocemento. E ta wordo denomina tambe como industria cultural (particularmente na Europa) y mas recientemente como economia oraño (*Orange Economy*) den Latino America y Caribe.

E concepto, cu a surgi den añanan 1990, ta cubri esencialmente e industria cultural (arte, entretenimento, diseño, arkitectura, propaganda, gastronomia) y e economia di conocemento (educacion, investigacion y desaroyo, tecnologia halto, informatica, telecomunicacion, robotica, nanotecnologia, industria aerospacial). E ta wordo defini como e industria cu ta basa riba creatividad, habilidad y talento individual, creando potencial pa genera cuponan di trabou nobo, aumenta prosperidad y desaroya propiedad intelectual.

Na 2001, durante un entrevista cu e Organisacion Mundial di Propiedad Intelectual (WIPO), John Howkins a comenta cu e economia creativo "ta uno (…) den cua ideanan ta e contribucion y e resultadonan principal. (...) e ta un economia den cua hende ta dedica mayoria di nan tempo na genera ideanan. E ta un economia of sociedad den cual hende ta cuida y reflexiona riba nan habilidad pa genera ideanan, den cual nan no ta limita na bay oficina di 9 pa 5 'or pa haci trabou rutinario y ripititivo, manera nan ta haciendo pa hopi aña caba, sea den cunucu of den fabrica. E ta un economia den cua hende, unda cu nan ta, papiando cu amigonan, bebiendo algu, lantando cuater’or di mainta, ta pensa cu nan por tin un idea cu ta funciona di berdad, y no un idea djis pa plaser esotériko, sino mas bien e forsa impulsor di su carera, condicion y identidad."

Pa e motibo aki, Howkins ta wordo considera e tata di e economia creativo y por bisa cu economia creativo ta referi na e operacionnan cu ta genera productonan creativo como resultado. Cada operacion por carga dos balor complementario: e balor di e propiedad intelectual intangibel y e balor di e plataforma fisiko (si acaso tin). Den algun sector, manera software digital, e balor di propiedat intelectual ta mas halto. Den otronan, manera arte, e balor di unidad di e obheto fisico ta mas halto.

Por distingui e industria creativo a base di e siguiente caracteristicanan:

* Su productonan ta wordo distingui pa nan calidad unico, y no solamente pa nan funcionalidad y prijs.
* E tin un incertidumbre grandi tocante cua producto lo funciona y cua cliente lo kier.
* E progreso rapido di conocemento y sociedad ta haci e factor di tempo crucial.
* Trahadonan creativo ta balora fuertemente e motibo y nificacion di nan esfuerso, mas aya di bentaha economico y social.
* E industria creativo ta rekeri un asercamento multidisciplinario pa traha.
Pa un economia creativo por dispone di trahado, e ta rekeri un sistema di educacion efectivo y un contexto di diversidad cultural.
Tipico

Un **tipico** (Boneiro/Corsou: **típiko**) ta un conhunto musical, cu ta toca musica folklorico. E ta forma parti di e folklor cu a origina den pasado pre-industrial di Aruba, Boneiro y Corsou. E conhunto ta consisti di cinco pa dies persona cu ta toca un repertorio amplio di cancion y musica tradicional di e islanan aki. Originalmente e tipico tabata uza e mandolin como instrumento principal, compaña pa tambu, tambor, guitara, cuarta, raspa, baho y un cantante. 

Entre e tipiconan conoci, tanto di antes como mas recien, por menciona:

* Conhunto Folklorico Arubano (Santa Cruz)
* Tipico Placentero Ritmo y Cuerde (Oranjestad)
* Chomai y su grupo (Savaneta)
* Grupo di Betico (Santa Cruz)
* Vicente Kelly y su grupo (Tanki Leendert)
* Tipico del Campo
* Tipico Brazil (Brazil)
* Goy Ras y su grupo
* Tipico Poco Loco

* Tipico Boneriano
* Foyan Boyz

* Tipico Santa Rosa
* Tipico Santa Martha
* Tipico Alegría 
* Tipico Antiyano, 
* Tipico Nos Orgullo 
* Tipico Tripilichi 
* Tipico Elegante 
* Conhunto Tipico Moderno
* Grupo a Piacere
Santa Rosa (Kòrsou)

**Santa Rosa** ta un bario residensial na Kòrsou, situá ost di Schottegat i awendia pegá ku e área urbanisá den ost di Willemstad. Barionan den serkania ta Santa Caterina pasùit, Bapor Kibra den sùitwèst i Nieuwpoort den sùitost.

## Historia
Santa Rosa a wòrdu fundá na 1813 dor di e mishon katóliko. E parokia di Santa Rosa tabata enserá 55 plantashon i 61 hofi. E plantashonnan tabata propiedat di e kolonistanan i tabatin katibu. E hofinan tabata kunuku chikitu i hopi bia tabata propiedat di katibunan manumitá (liberá). Na 1839, Jacobus Putman, un misionero katóliko, a establesé na Santa Rosa i a konstruí un misa ku a wòrdu yamá pa Rosa di Lima, e promé muhé latinoamerikano ku a wòrdu kanonisá.

Na 1842 a duna pèrmit pa konstruí un skol pa hende pober. Edukashon tabata prohibí inisialmente pa yunan di katibu, pero finalmente Putman a optené pèrmit i na 1848 dos skol a wòrdu konstruí ku un kapasidat di 400 studiante. Despues di abolishon di sklabitut na 1863, Bandariba, e área ost i sùit di Willemstad, tabata prinsipalmente poblá pa eks-katibunan. Un orfanato a wòrdu fundá na 1885 i ta eksistí te awe. Na 1900 e misa bieu a wòrdu basha abou i un misa nobo a habri na 1901. Den siglo 20 e parokia a wòrdu dividí vários biaha debí na kresementu di poblashon.

Santa Rosa ta un lugá basta densamente poblá, i ta konsistí prinsipalmente di un poblashon ku ta origina di e bario mes. Ekonómikamente, Santa Rosa ta rònt di e promedio nashonal. 84% ta identifiká komo katóliko, loke ta riba e promedio.

E klup di futbòl Victory Boys ta prosedente di e bario y ta hunga den Liga Kòrsou.

## Persona destaká
* Bèto Adriana (1925-1997), deportista den atletismo, hisamentu di peso i deporte di tiru 
* Jemyma Betrian (1991), (kick)bòksdó
* Luidjino Hoyer (1988), futbolista

## Galeria

File:Collectie Nationaal Museum van Wereldculturen TM-60019489 Twee mannen op een weg naar het dorp Santa Rosa -Curacao Soublette et Fils (Fotostudio).jpg|Bista riba Santa Rosa (1900-1904)
File:Apothekersassistente Theresa in de apotheek bij Santa Rosa op Curaçao, Bestanddeelnr 252-7441.jpg|Botika na Santa Rosa (1947)
File:Het klooster St Jozef met zusterschool van de zusters van Schijndel in Santa Ro, Bestanddeelnr 252-7559.jpg|Konbento St Jozef (1947)
File:Huisjes - 20652716 - RCE.jpg|Eks-kas di katibu na Santa Rosa (1982)
SV Victory Boys

**SV Victory Boys**, ofisialmente **Sport Vereniging Victory Boys**, ta un klup di futbòl di e bario di Santa Rosa na Willemstad, Kòrsou. E klup ta hunga den e promé divishon di futbòl di Kòrsou, Liga Kòrsou. 

## Historia
SV Victory Boys a wòrdu fundá na 1952. Fundadónan tabata Ecto Marseli, Andres Hoyer, Edgar Marseli, Denasio Gerard i Ignacio Dorothea. Na aña 1972, 1976 i 1985 e ekipo maskulino a titulá kampeon di divishon dos di Kòrsou. Na 2014 el a gana e Kopa Coca Cola. For di temporada 2015, e ta milita den Liga Kòrsou, e divishon mas altu di FFK. 

Na 2005 el a partisipa den e Kampeonato di Klupnan di CFU i a yega e kuarto final, kaminda el a wòrdu eliminá ku un skor di 2-1 pa e ekipo Northern United All Stars di Saint Lucia. 

Meskos ku SV Hubentut Fortuna, e ta hunga su weganan di kas na Stadion Ergilio Hato. E klup ta dispone di un sede i vèlt propio na Zapateer 13, Santa Rosa.

## Direktiva

## (Eks)-hungado konosí
*  Luidjino Hoyer
*  Gidion Martina

## Lista di Honor
**[[Kopa antiano]]: 1**
* kampeon na 1986
* supkampeon na 1983, 2004, 2005 

**[[Liga Kòrsou]]: 0**
* supkampeon na 1983, 1986, 2004, 2005

**Divishon Dos: 3**
* kampeon na 1972, 1976, 1985

## Mira tambe
* Lista di klup di futbòl na Kòrsou
Margo Groenewoud

**Margo Groenewoud** (☆ 1968 na Culemborg, Hulanda) ta un historiadó hulandes-kurasoleño spesialisá den historia sosial di Karibe Hulandes di siglo binti. Su áreanan di interes ta inkluí poskolonialismo, hustisia sosial, historia kultural i humanidat digital.

## Karera
Groenewoud a optené un master na Universidat di Leiden na 1994 ku investigashon riba e abolishon di labor kontraktual den kolonianan britániko i hulandes. Na 2017, el a optené su PhD na tantu Universidat di Leiden komo University of Curaçao ku e disertashon *Nou koest, nou kalm. De ontwikkeling van de Curaçaose samenleving, 1915-1973. Van koloniaal en kerkelijk gezag naar zelfbestuur en burgerschap*. E disertashon ta duna bista riba e desaroyo di komunidat di Kòrsou, basá riba un analisis di strukturanan di poder, órden sosial i mobilidat sosial.

Despues di un karera den sektor privá, Groenewoud a kuminsá traha pa Nicis Institute (awor Platform31) na 2005. Na 2007 el a muda pa Kòrsou. El a traha te 2023 na University of Curaçao, promé komo direktor di biblioteka i despues komo dosente na fakultat di siensia sosial. Pa su investigashon den e historia di mobilidat i migrashon transnashonal di Karibe, el a risibí un supsidio di Fulbright i un beka di investigashon di CUNY DSI na 2022. Na 2022-2023 e tabata un bekadó-en-residensia di Fulbright na e City College di New York.

For di sèptèmber 2023, e ta un investigadó independiente di historia, trahando ku proyektonan na Karibe, Merka i Hulanda. Komo investigadó afiliá na Universidat Radboud, e ta traha riba e banko di dato históriko di Sürnam i Karibe. E ta tambe asesor pa Biblioteka Digital di Karibe (dLOC) i ta enbolbí komo investigadó den e programa *Popular representations of diversity and belonging in the Netherlands*. El a publiká artíkulonan den, entre otro, e *Small Axe Journal*, *Journal of Caribbean History* i vários kolekshon, i ta un redaktor invitá pa *Archipelagos Journal*.   

Dia 17 di ougùstùs 2024, Dia di Lucha pa Libertat, Groenewoud a defendé e rehabilitashon di Medardo de Marchena den e charla di Tula. E charla a wòrdu organisá na Hulanda pa Instituto Nashonal pa Historia i Herensia di Sklabitut Hulandes (NiNsee), e Fundashon Pasado Kompartí Futuro Konhunto (GVGT) i Archivo Munisipal di Rotterdam. Na òktober 2024, e raport *Inventarisatie van bronnen met betrekking tot het slavernijverleden op de Nederlands-Caribische eilanden* (Inventarisashon di fuentenan históriko di sklabitut di e islanan di Karibe Hulandes) di Margo Groenewoud, Coen van Galen i Thunnis van Oort a keda publiká.
Poskolonialismo

**Poskolonialismo** òf **teoria poskolonial** ta un movementu denter di humanidat, literatura i siensia polítiko ku ta trata e konsekuensianan kultural i humanitario di kolonialismo i imperialismo. Esaki ta kritiká konseptonan kolonial manera e términonan wèst/ost i ta argumentá pa nan remplaso pa un sistema di diferensia i diversidat kultural. Den e sentido aki, poskolonialismo ta estrechamente relashoná ku posstrukturalismo i filosofia posmoderno.

E konsepto no nesesariamente ta konta pa tur poder kolonial di siglo diesnuebe i binti. Esaki generalmente no ta konta pa Rusia, Turkia, Hapon, China i Haiti. E ta enfoká prinsipalmente riba e pasado kolonialista i e ‘dekolonisashon kultural’ di paisnan di Oropa Oksidental.

Den literatura, poskolonialismo ta wòrdu ekspresá dor di ‘skirbi bèk’ na e gobernantenan kolonial (usando un término di Salman Rushdie): skirbiendo un literatura i historia propio, hopi biaha den e idioma di e kolonisadó.

E disiplina a kuminsá surgi den añanan 1960, ora ku eruditonan di paisnan antes kolonisá a kuminsá publiká riba e efektonan persistente di kolonialismo, desaroyando un analisis di teoria krítiko di historia, kultura, literatura i e diskurso di poder imperial (komunmente oropeo). Pensadónan poskolonial importante ta inkluí Frantz Fanon (Antias Franses), Edward Said (Palestina), Homi Bhabha i Gayatri Spivak (India) i Ngũgĩ wa Thiong’o (Kenia). Anton de Kom (Sürnam) por wòrdu mira komo un eskritor poskolonial "avant la lettre".
Patrimonio cultural

**Patrimonio cultural** o **herencia cultural** ta referi generalmente na *algo cu ta persevera y cu ta wordo conserva como un balor cultural*.  Un bien cultural por tin nificacion arkeologico, historico, literario, artistico o cientifico. E no mester ta mara na materia o obheto, pero su permanencia ta esencial. 

Bou di patrimonio cultural ta distingui: 
* cultura tangibel, manera edificio, monumento, paisahe, material di archivo y biblioteca, buki, obra di arte y artefactonan 
* cultura intangibel, manera folklor, musica y baile, arte di tarima, custumber y ritualnan tradicional, fiesta y festival, tradicion oral, idioma y conocemento
* patrimonio natural, manera flora y fauna, structura geologico, ecosistema y biodiversidad.

E accion delibera di warda patrimonio cultural for di presente pa futuro ta conoci como conservacion o preservacion, cu centronan cultural y museonan di historia y etnografia ta promove. Herencia conserva a bira un anker di e industria turistico mundial, un contribuyente grandi di balor economico pa comunidadnan lokal.

Patrimonio cultural por wordo compronde como e simbolonan di identidad nacional, regional o lokal. E termino ta wordo uza hopi biaha en conexion cu asuntonan relaciona cu proteccion di propiedad intelectual di gruponan indigena. Proteccion legal di propiedad cultural ta consisti di un cantidad di acuerdo internacional y leynan nacional. Organisacionnan internacional cu ta atende cu proteccion di herencia cultural ta Nacionnan Uni, UNESCO y Blue Shield International.
Soledad

Soledad ta un reaccion emocional desagradabel y comun causa pa isolacion percibi. Tambe describi como *dolor social*, un mechanismo psicologico cu ta motiva individuonan pa busca conexion social. E ta wordo asocia normalmente cu un sentido di desconexion y un falta di intimidad. Soledad ta diferente for di isolacion social. No ta tur hende cu *ta nan so* ta sinti soledad, hende por asta sinti soledad ora nan ta rond di otro hende.

Tin varios motibo cu ta causa soledad. E por ta influencia pa genetica, cultura, perdida di un hende importante, of falta di relacionnan significante. Tambe, pasa mucho tempo riba internet (p.e., media social) of otro actividadnan pasivo tambe por yega na soledad. Tin biaha, hende ta sinti nan mes solitario pa motibo di pensamento negativo cu ta bira un custumber.

E impacto di soledad ta depende di su duracion:

* *Soledad transitorio* (un estado temporal) por tin efectonan positivo, manera provoca mas aprecio pa relacionan existente.

* *Soledad cronico*, sinembargo, ta asocia cu varios resultado negativo. Soledad prolonga ta corela cu riesgonan aumenta di obesidad, trastornonan di uso di substancia, depresion, malesa cardiovascular, presion halto y colesterol halto. E ta aumenta tambe e riesgo di morto y pensamento di suicidio.

## Tipo
Soledad ta un fenomeno compleho cu hopi biaha ta wordo categorisa den tiponan distinto. Dos forma principal di soledat, *social* y *emocional*, a wordo distingui pa prome biaha pa Robert S. Weiss den su obra di 1973, *Loneliness: The Experience of Emotional and Social Isolation* ('Soledad: E Experencia di Isolacion Emocional y Social'). Weiss tabata un di e prome eruditonan moderno pa explora soledad profundamente. 

### Soledad social y emocional

*Soledad social* ta surgi for di un falta di conexion social mas amplio, manera amigo, colega, of conocinan. Individuonan cu ta experencia soledad social por sinti nan mes desconecta for di un comunidad of falta aliadonan confiabel durante tempo di necesidad.

*Soledad emocional* ta surgi for di e ausencia di relacionnan intimo, manera un amistad profundo of pareha romantico. Weiss a conecta e concepto aki cu teoria di vinculo, enfatisando e necesidad humano pa cu lasonan emocional.

Weiss a argumenta cu e dos formanan di soledad aki mester wordo studia independientemente, ya cu cumpli cu un, no ta alivia e otro. Soledad emocional, por ehempel, no por wordo balansa pa un red social fuerte, y vice versa.

Fuera di e cuadro di Weiss, tin hopi mas manera pa categorisa soledad, dependiendo di e perspectiva. Por ehempel, soledad por wordo clasifica a base di su severidad, duracion, of causa. Por ehempel, asina ta papia tokante *soledad existencial*, *soledad transitorio*, *soledad cultural*, *soledad cronico*, *soledad genetico*.
SV Independiente Caravel

**SV Independiente Caravel** (oficialmente *Sport Vereniging Independiente Caravel* y conoci como    **Independiente Caravel** o simplemente **Caravel**) ta un club di futbol di e bario di Angochi, Aruba. E ta hunga den Division Uno di AVB.

## Historia
Caravel a ser funda dia 15 di januari 1977. Durante henter su trayectorio, e ekipo di Caravel a logra destaca na varios ocasion, ganando Division Uno den cuater temporada: 2009/10, 2012/13, 2014/15 y 2018/19. El a conoce tambe un periodo exitoso ora cu el a clasifica pa play-off pa 4 aña consecutivo. Militando den Division Honor el a termina na e di tres posicion na dos ocasion. Sinembargo, den temporada 2022/23, despues di cuater temporada den Division Honor, e ekipo a termina na di dies posicion, loke a resulta den su degradacion pa Division Uno.

Entre 2018 y 2021 e club tabata hunga bou di e nomber Independiente Porto Caravel, ora cu a uni cu e hungadonan di club Porto.

Independiente Caravel tin un veld propio; esaki ta ekipa cu iluminacion nobo cu luznan LED desde 2021. 

## (Ex)-hungado conoci
*  Harold Winston (Roy) Helder (1950-2024)
*  Joshua Kirchner

## Lista di Honor
**[[Division Uno (Aruba)|Division Uno]]: 4 **
* campeon na 2010, 2013, 2015, 2019
* subcampeon na 

**[[Copa Betico Croes]]: 0**
* finalista na 2019
Superstishon

**Superstishon** ta enserá e idea irashonal ku forsanan sobrenatural por kousa algu. Dor di hasi sierto akshonnan, un por a invoká, defendé òf dirigí e forsanan aki, hopi biaha ku e meta di trese bon suerte òf evitá mala suerte. E kreensia aki hopi biaha ta enfoká riba ophetonan òf símbolonan spesífiko.

Den pasado, superstishon a hunga un ròl importante den bida diario. E tabata ofresé splikashon pa koinsidensia i tabata duna speransa pa prevení mala suerte, ounke superstishon tin ménos influensia riba bida públiko djawe. Ta parse ku e ta bini di e tendensia humano pa hasi konekshon, asta ora no tin un konekshon opvio.

## Sikologia
Superstishonnan ta fungi komo hèrmèntnan sikológiko, ofresiendo un sentido temporal di kòntròl durante tempu insigur. Nan ta funshoná komo preservadónan di bida emoshonal, yudando pa redusí ansiedat i sintimentunan di vulnerabilidat. E nesesidat natural di hende pa kontrol ta splika dikon superstishon ta keda popular komo un mekanismo pa nabegá e insertidumbrenan di bida. Di e manera aki, superstishon ta bira un yudansa balioso pa manehá e bida emoshoná. Aki tin tres motibu prinsipal pakiko hende ta partisipá ku superstishonnan:
# E nesesidat pa kòntròl
# Influensia kultural i sosial
# Mekanismonan di enfrentá

Algun hende ta yama brua "un superstishon mará na kultura", bisando ku e ta "un disparati total" pero tòg e tin sierto balor kultural. Mayoria hende di e islanan ABC sa di brua, i e ta hunga un ròl importante den kon nan ta pensa tokante malesa i ekspresá angustia.

## Regional
### Aruba
No ta bon pa:

Ta bon pa:
Archivo Nacional Aruba

**Archivo Nacional Aruba** (ANA) ta e archivo nacional di Aruba, cu ta situa na Sabana Blanco 60, Oranjestad. Mas di 200 aña di historia di Aruba ta warda den mas di 15 kilometer di documento, 1.250 tape audiovisual y 100.000 potret. E documento di mas bieu ta data di 1816 y ta e  *Rekwestenboek*  (buki di peticionnan) di comandante Lodewijk Christoph Boyé (1816-1819).

## Historia
Archivo Nacional Aruba a wordo estableci den su forma actual na augustus 1994 como un departamento bao di Ministerio di Asuntonan General y tabata yama Archivo Historico Nacional (NHA) te cu aña 2005. Den e periodo 1990-1994, NHA tabata activo caba como un seccion di Bureau Interne Diensten (Ofisina di Servisio Interno). ANA ta encarga cu warda, cuida y conserva archivonan cu tin un balor historico pa Aruba of cu por wordo considera como ‘memoria nacional y herencia cultural’.

## Coleccion
E coleccionnan ta consistí di material autentico y original, manera documento, potret, material audiovisual y digital. E archivonan publico ta inclui e archivo colonial di comandante y gobernantenan di Aruba (1816-1939), e archivonan di departamento di obranan publico (1939-1957), servicio di salubridad (1918-1985) y colegio ehecutivo (1951-1961). E coleccionnan priva ta inclui e archivonan di e comunidad protestant di Aruba (1822-2008), Segundo (Boy) Ecury (1922-1944), Milio Croes (1917-2003) y di e grupo di carnaval "Ban kana den" (1979-1982). Ademas di acceso na e coleccionnan, publico por haci uzo di servicio di investigacion genealogico, e sala di estudio, e centro di documentacion y informacion y e biblioteca.

ANA ta tene regularmente evento y exposicionnan relaciona cu su coleccion.

## Mira tambe
* Biblioteca Nacional Aruba
Jennifer Arends-Reyes

**Jennifer Justine Arends-Reyes** (☆ 21 di april 1983 na Aruba) ta un politico Arubiano y miembro di Parlamento di Aruba pa partido AVP desde 8 di januari 2025. Anteriormente, e tabata miembro di parlamento di 2013 te 2021.

## Bida y carera
Arends-Reyes ta yiu muhe di e docente Arubiano Ustica Quant y José Reyes, un empresario procedente di Colombia. Despues di completa su enseñansa secundario na Colegio Arubano, el a sali pa Hulanda na 2001 pa sigui estudio superior. El a gradua pa nivel HBO na Fontys Lerarenopleiding na Tilburg. Na su regreso na Aruba el a traha na Colegio Arubano, prome como docente di Ingles y despues como conrector di ciclo basico 1 & 2.

Arends-Reyes ta casa cu Ricky Arends y ta mama di un yu muhé.

### Politica
Arends-Reyes a drenta arena politico na 2013 como candidato number 20 riba lista di AVP. Den spartido u debut electoral el a wordo eligi como miembro di Parlamento, ricibiendo 604 voto personal. Na eleccion di 2017, el a logra prolonga su mandato, pa e termino te 8 di juli 2021. Den e fraccion di AVP, partido den oposicion durante e periodo aki, e tabata responsabel pa e carteranan di turismo, economía y enseñansa. 

Despues di eleccion 2021, Arends-Reyes no a regresa parlamento. Na eleccion di 2024, el a participa como candidato number 6 y a ricibi 507 voto personal. Dia 8 di januari 2025 el a bolbe huramenta como miembro di Parlamento di Aruba. 
Den mesun aña, el a wordo nombra lider di fraccion di AVP.
Dominio publico

E **dominio publico** ta consisti di tur obra creativo pa cua derechonan di propiedad intelectual exclusivo no ta conta. E derechonan sea por a caduca,a wordo perdio renuncia expresamente, o sea no ta aplikabel. Ora cu ningun hende tin e derechonan exclusivo, cualke hende por uza òf referí na e obranan ey legalmente sin mester di pèrmit. 

Derecho di autor y derechonan relaciona semper ta caduca riba dia 1 di januari despues di e termino di e derecho. E dia aki sa wordo yama Dia di dominio publico. Segun pais diferente periodo por aplica pa e termino o duracion di e derecho, usualmente entre 50 y 70 aña despues di morto di e creador(nan). E Convencion di Bern di 1886, den cua 160 pais ta participa, ta stipula un periodo di por lo menos 50 aña despues di morto di e creador. Belgica tabata entre e firmantenan original di e tratado internacional aki; Hulanda a ratifica na 1912.

Institucionnan di herencia cu ta publica obranan cu a cay den e dominio publico hopi biaha ta uza e marka di dominio publico di Creative Commons. Di e manera aki nan ta indica na e publico cu e obheto por wordo uza sin restriccion.

## Mira tambe
* Wikimedia Commons
Basílika Santa Ana

**Basílika Santa Ana** ta un misa katóliko romano na Willemstad, Kòrsou. E edifisio religioso ta situá den Otrobanda i ta funshoná komo *basílika menor* i na mes momentu komo *ko-katedral* di Obispado di Willemstad. E katedral prinsipal, Katedral di Pietermaai, ta situá den e mesun siudat na Punda.

## Historia
E promé misa tabata un edifisio di palu, konstruí patras den Schottegat na kuminsamentu di siglo diesseis durante e periodo spañó. Despues ku West Indische Compagnie (WIC) a konkistá e isla, e misa a kima tur ful. E edifisio aktual a wòrdu konstruí entre 1734 i 1752, aña den kual el a keda kompletá. Na 1975 e misa a wòrdu elevá na e status di basílika menor dor di Papa Pablo VI. E título aki a wòrdu otorgá, pasobra misa Santa Ana ta wòrdu konsiderá e misa materna di Kòrsou. Anteriormente entre 1843 y 1958 e tabata karga e título di *pro-catedral*, tambe otorgá pa Santa Sede. E ta sigui e rito romano i ta un di e basílikanan di mas chikitu na mundu.

## Edifisio
E basílika tin un nabe ku bankinan na ambos banda di e pasio. E toren di misa ta mira Consciëntiesteeg i e kapelnan Breedestraat. E fachadanan di pleister gris ta uni den un patronchi di blòki ku ta rekordá blòki grandi di piedra. E bentananan ku arko rondo ta enkuadrá ku un patronchi di blòki gris i blanku. E daknan di siya ta akabá ku un rant den forma di trapi, tapá ku plachi gris i blanku.

Na 1902 e promé expansion di e edifisio a tuma lugá bou di arkitekto Stephanus van de Pavert (1850-1931), kende tambe tabata pastor di misa Santa Ana pa algun aña. A konstruí un ábside nobo kanto di e kaya Breedestraat, a hisa e toren na e parti patras, a remplasa e pastori ku uno nobo  i a krea un entrada monumental nobo di e plaza di misa, moviendo un parti di e pastori anterior. Desde 1927 tin riba e plasa un estatua di marmer di 2 meter altu di e promé vikario apostóliko di Kolonia Kòrsou, Martinus Niewindt, kende durante su karera tabata pastor na Misa Santa Ana. 

Desde aña 1997 e edifisio ta un patrimonio mundial di UNESCO ora el a keda registrá komo parti di e zona históriko di Willemstad, den sentro di siudat i haf.

## Pastor di misa
* Bernardus Th.J. Frederiks
* Martinus Niewindt
* Stephanus van de Pavert 

## Trivia
* E tata di Almirante Luis Brion, kende despues lo a hunga un ròl importante den e guera di independensia di Venezuela, tabata wardadó di misa den e parokia aki.
* Na okashon di e fecha natal di Luis Brion a develá dia 6 di yüli 1984 un plakaat di bròns, opsekio di gobièrnu venezolano, ku ta koloká den e basílika riba e fontein di boutismo.
* E konosí músiko i kompositor di Kòrsou, Jacobo (Shon Coco) Palm, tabata e organista na misa Santa Ana pa 54 aña.
* E seri di stampia di edifisio religioso ku Servisio Postal di Antia a emití na 1970, a inkluí un stampia di 10 cent ku un imagen di e altar di misa Santa Ana.
Mike de Meza

**Mike Eric de Meza** (☆ 13 di mei 1963 na Corsou) ta un politico Arubiano. For di 2017 e ta miembro di Parlamento di Aruba pa Partido di Pueblo Arubano (AVP).

De Meza a studia na Hulanda y Merca. Entre 2005 y 2009 e tabata miembro di Parlamento di Aruba. Na 2009 el a bira Minister di Finansa, Comunicacion y Utilidad den gabinete Mike Eman I. Como Minister di Finansa, el a logra reduci e deficit presupuestario di pais Aruba na mita, segun su propio partido. Na kontraste, e debe nacional a redobla. Tambe el a pone e base pa e “Balanced Budget Rule”, cu lo mester preveni deficitnan den e presupuesto nacional di Aruba den futuro.

Den gabinete Mike Eman II e tabata Minister di Asuntonan Economico, Comunicacion, Energia y Medio Ambiente. Den e posicion aki e tabata responsabel pa e transicion pa un suministro di energia sostenibel. El a bolbe bira miembro di parlamento for 27 di october 2017, cual asiento el a mantene despues di eleccion 2024. Na 2025, el a wordo nomina como minister di Infrastructura, Energia y Telecomunicacion den gabinete AVP/FUTURO pero no a pasa e screening ministerial a base di e ley nobo. Na mei 2025 el entama un caso contra Departamento di Impuesto (DIMP) pa motibo di nan no por a otorga un declaracion positivo di su comportacion fiscal.

Mike de Meza ta casa y tin tres yiu.
Arthur Dowers

**Arthur Lawrence Dowers** (☆ 26 di mei 1965 na Trinidad) ta un politico Arubiano di partido AVP. Desde 28 di maart 2025 e ta minister di Husticia, Integracion y Transporte Publico. El a fungi previamente como minister den gabinete Mike Eman I y II, y tambe como miembro di parlamento di Aruba (2005-2009, 2017-2025).

## Bida y carera
Dowers a studia maneho di cuido medico na Universidad di Maastricht. Despues el a traha den sector di cuido medico Arubano, na Horacio Oduber Hospital. Na 2001, el a obtene un master den ley na Universidad di Aruba.

El a drenta politica na 2005 ora el a wordo eligi miembro di parlamento pa partido AVP. Den e prome gabinete Mike Eman (2009-2013) e tabata e di cinco minister di Husticia di Aruba y tambe minister di Enseñansa. Den e di dos gabinete Mike Eman (2013-2017) e tabata minister di Husticia y Cuido di Adiccion. Dowers a sirbi como miembro di parlamento di Aruba dos termino: di 2005 pa 2009, y di 2017 pa 2025. 
Ora el a sali di gabinete di minister na 2017, el a bolbe drenta parlamento pa oposicion. 

Den eleccion 2024 el a obtene 1.075 voto personal y a retene su asiento. Durante formacion di gobierno el a keda nombra minister den gabinete AVP-FUTURO, asumiendo e cartera di Husticia pa un di tres termino. Ademas, el a fungi temporalmente como minister interino di minister di Infrastructura, Energia y Comunicacion te cu Rene Herdé a wordo nombra den e funcion aki dia 9 di juli 2025. Mas despues, dia 30 di september 2025, Dowers a bolbe asumi e cartera di Energia. 

Dowers ta casa y tin tres yiu.
Tibet (1912–1951)

**Tibet** (tibetano: བོད་) tabata un estado independiente den Ost Asia ku a dura for di e kolapso di e dinastia Qing na 1912 te na su anekshon dor di e Repúblika Popular di China na 1951.https://www.wikidata.org/wiki/Q2444884
George Jamaloodin

**George Ranjit Mohamed (Jorge) Jamaloodin** (☆ 21 di desèmber 1967 na Steenrijk (Willemstad)) ta un polítiko i empresario di Kòrsou. E tabata e promé Minister di Finansa di Kòrsou, despues ku esaki a optené e status di pais dentro di Reino Hulandes dia 10 di òktober 2010. Den elekshon di Konseho Insular di Kòrsou na 2010, promé ku el a optené status di pais, Jamaloodin tabata di tres riba e lista elektoral di MFK, liderá pa Gerrit Schotte, kende a bira e promé Promé Minister di Kòrsou.
Partido Independiente di Kòrsou

**Partido Independiente di Kòrsou**, ofisialmente **Curaçaose Onafhankelijke Partij** (COP), tabata un partido polítiko ku tabata aktivo na Kòrsou entre 1948 i 1971.

## Historia
COP a ser fundá dia 4 di mei 1948 ku e meta di kolaborá na un outonomia mas amplio posibel pa Antias Hulandes. Fundadónan tabata entre otro: Willy P. Maal (1896-1959), Pieter van der Hoeven i Willem Meyer. Desde su fundacion e partido semper a konsisti di un 'meskla' di hulandes antiano i oropeo, tantu den konseho di partido komo entre su representantenan. 

Na elekshon 1949 e lista di COP a wòrdu enkabesá pa Herman Bernard Cornelis Schotborgh; den añanan sinkuenta e posishon aki a pasa pa Van der Hoeven. For di 1958, COP i NVP a traha huntu pa medio di un lista kombiná, logrando seis asiento den Konseho Insular di Kòrsou na 1967 i sinku asiento den Parlamento di Antias Hulandes na 1966. 

Algun polítiko prominente di COP tabata E.J. van Romondt, kende tabata minister di Asuntunan Ekonómiko i Sosial di 1953-1954, Ph. J. Evertsz kende tabata miembro di Parlamento di Antias Hulandes i diputado di Asuntunan Ekonómiko di Teritorio Insular di Kòrsou for di 1959-1960 i Pieter van der Hoeven, kende tabata diputado di Finansa, Enseñansa i Kultura di Teritorio Insular di Kòrsou for di 1963 te 1967 i kende a bolbe bira diputado den dékada 1970 pa NVP.
Double Play

***Double Play*** ta un pelíkula dramátiko merikano di 2017, basá riba e novela na hulandes *Dubbelspel* di Frank Martinus Arion, outor di Kòrsou. E título Double Play (Changá) ta referí na un moveshon den domino kaminda un hungadó por hunga un domino final na kualke punta di e piedranan, ganando asina puntonan dòbel pa su tim.
El a wòrdu produsí na Merka. E historia tabata situá na Kòrsou . E skript originalmente a wòrdu skirbí na ingles i e músika a wòrdu komponé pa Jay Wadley. E pelíkula tabatin su gran estreno na Hulanda na okashon di IFFR (International Film Festival Rotterdam) i ku presensia di Rei Willem Alexander.

E pelíkula a wòrdu dirigí pa e sineasta merikano, Ernest Dickerson. E elenko ta konsisti di e siguiente aktornan:

*Lennie James komo Chamon
*Melanie Liburd komo Solema
*La La Anthony komo Micha
*Bronson Pinchot komo Bob
*Louis Gossett Jr. komo Coco
*Colin Salmon komo Ostrik (bieu)
*Mustafa Shakir komo Manchi Sanantonio
*Isaach De Bankolé komo Ernesto
*Barbara Eve Harris komo Vera (bieu)
*Alexander Karim komo Bubu Fiel
*Saycon Sengbloh komo Nora
*Dani Dare komo Ostrik Fiel
*Heather Jocelyn Blair komo kasá di Bob

## Mira tambe
* Lista di pelíkula di Islanan ABC

## Link externo
* Double Play, IFFR
* Double Play, IMDb
* Double Play, Rotten tomatoes
Bali restaurant

**Bali restaurant**, tambe conoci como e **Bali floating restaurant**, a habri su portanan den e bahia di Paardenbaai na 1955 pa Willem "Bill" Strijland, cu tabatin experencia den kushina di Java. Bali su specialidad tabata *rijsttafel*. Bali tabatin tres doño durante su existencia, durante cual el a pasa door di varios renobacion y redifinicion di imagen.

Flotando den awa cu un profundidad di mas o menos 10 pia, e restaurant por a sirbi 25 huesped y e tabata probablemente mas iconico pa su estilo exterior inspira for di Java, cu su daknan punta, *bagonjong*. E prome vercion di Bali, tabata leu di tin e estilo iconico aki, e tabata simplemente un cas flotante Hulandes for di e canalnan di Amsterdam. Na 1958, Caribbean Tourist Association (CTA) a nombra Bali como e miho restaurant di area Caribense. Pa motibo di desaroyo turistico, Strijland tabatin planes pa construi un restaurant Indones nobo riba un tereno di mas o menos 2.000 meter kuadra na Palm Beach, ya cu e tabata imposibel pa expande e restaurant cant'i e Bali pier.

E popularidad di Bali tabata bisto ainda na 1964, ora un pedidor a pidi pa diesdos rijsttafel wordo exporta pa Caracas via KLM. E mesun aña, Bali a wordo tuma over door di un Hulandes-Indones, Karel "Carl" Schmand. Durante e temporada aki, Bali a pasa door di basta reparacion y renobacion, principalmente pa su vulnerabelidad pa lekmento y pilarnan instabil na e fundeshi. E cambio mas grandi haci na Bali tabata e dak di *bagonjong*, na 1970. Bali a expande pa por a sirbi 85 huesped cu aircondition. Schmand a inverti un kwart miyon heldo den *The New Bali* ("E Bali Nobo") cu a habri oficialmente na 1972. 

Ronny Schmand a tuma over despues di aña 1972 y ya Bali a bolbe expande cu un bar largo y pista di baile. Asina, huespednan por a disfruta tur anochi di musica bibo for di e musicante y compositor Arubiano, Toti Arends. E restaurant a bolbe wordo entrega na otro doñonan, depues di aña 1989. Diaranson, dia 20 di december 1989, Bali a inunda door di pillarnan instabil na e fundeshi, resultando den varios lekmento. 

Na mei 1991, Bali a habri di nobo bou di un diferente nomber, *New Bali Sea Palace*, bou directiva di Hata NV. New Bali Sea Palace tabata sirbi un kushina Chines-Indones. Na juni 1995, New Bali Sea Palace a inunda un biaha mas despues di a anuncia planes di renobacion na januari di mesun aña. E restaurant haya su mes den un estado deteriora. E intencion tabata pa construi un edificio nobo cu e ilusion di ta flotando. E edificio lo a consisti di espacio di oficina na piso ariba, y restaurant y negoshinan na piso abou. 

## Link externo
* SMFA - Bali Restaurant
Nederlandse Taalunie

**Nederlandse Taalunie** of simplemente **Taalunie** (literalmente Union di idioma hulandes), ta un organisashon di konosementu i maneho pa ku e idioma hulandes. El a wòrdu establesé na 1980 dor di gobièrnu di Hulanda i Bélgika pa hiba un maneho komun riba tereno di idioma i literatura hulandes na Hulanda, Vlaanderen i Sürnam. 

E ta koperá tambe riba vários tereno ku e teritorio karibense di Reino Hulandes, unda hulandes ta rekonosí komo un di e idiomanan ofisial, banda di papiamentu i ingles.

## Funshonamentu
Taalunie a wòrdu fundá na Brusela dia 9 di sèptèmber 1980 ku e firmamentu di e Tratado di Union di Idioma, ofisialmente *Verdrag tussen het Koninkrijk der Nederlanden en het Koninkrijk België inzake de Nederlandse Taalunie*. Su tareanan prinsipal ta maneho di idioma, uso i infrastruktura di idioma. E ta defendé un maneho di idioma integral, algu ku e ta kere ta nesesario “pa garantisá ku hulandes ta keda un idioma kompletu ku ta wòrdu usá den tur área sosial.”

Artíkulo 20 di e tratado ta stipulá ku otro paisnan ku ta deseá di partisipá den e aktividatnan di Taalunie por sera un akuerdo di asosiashon. Esaki ta suheto na aprobashon previo di e altu partidonan kontratante. Dia 12 di desèmber 2003, Hulanda i Sürnam a firma un akuerdo di asosiashon. Ratifikashon dor di parlamento di Sürnam a tuma lugá na desèmber 2004. 

E sede prinsipal di Taalunie ta situá den Paleisstraat na Den Haag, mientras na Brusela tambe tin un ofisina. 

E wèpsait Taaladvies.net ta propiedat di Taalunie.

## Karibe hulandes
Na 2007 Antias Hulandes a sera un akuerdo di asosiashon ku Taalunie, ku a terminá ku e disolushon di e pais na 2010. 

Desde 2010 e islanan Boneiru, Saba i Sint Eustatius ta kai bou di Hulanda. Na novèmber 2013, pais Aruba a renobá su akuerdo pa un kuadro di koperashon, ku tabata data di 2011.
Me and Mr Jones on Natalee-Island

***Me and Mr Jones on Natalee-Island*** ta un pelicula triller Hulandes di 2011 dirigi pa Paul Ruven. E ta un storia ficticio basa riba susesonan real di e caso di desaparicion di e studiante Mericano, Natalee Ann Holloway, cu a bin Aruba cu vakantie. 

Hunto Paul Ruven y Marian Batavier a scirbi e scenario uzando tambe e buki *Me & Mr Jones* di autor Simone de Jong. Filmacion a tuma luga na Aruba. E pelicula ta na ingles y tin un duracion di 86 minuut. Den e pelicula ta uza musica di Within Temptation, un banda di rock/metal sinfóniko, cu e canticanan *Where is the edge* y *Lost*. Tambe por scucha e cancion *Redefine* di Wowfactor. Prome cu a edita e pelicula Paul Ruven a ricibi un carta di e abogado di Joran van der Sloot, dunando di conoce cu e pelicula no por sali, pasobra Joran ta un marca cu ta propiedad di e famia Van der Sloot. Como resultado, un cantidad di escena filma mester a wordo corta.

"Me and Mr Jones on Natalee-Island" a wordo estrena dia 22 di september 2011 na e di 31 edicion di Nederland Film Festival (NFF) na Utrecht.

## Resumen
Cinco aña despues di e desaparicion di un studiante di scol secundario cu yama Natalee Ann Holloway na Aruba, un isla den Caribe, un periodista investigativo ambicioso, Remmy Jones, kier drenta den cas di e sospechoso asesino Joran van der Sloot pa forsa un avance den e caso. Su colaborado, Eva, ta namora di dje, apesar cu el a caba di haña sa cu e tin solamente algun dia pa biba debi na leukemia. Aunke e historia ta trata di un misterio di asesinato no resolvi, e ta riba tur cos un historia di amor entre dos persona cu ta nan so y ta busca otro.

## Reparto

## Mira tambe
* Lista di pelicula di islanan ABC

## Link externo
* Website oficial, meandmrjonesthemovie.com (archiva)
* Me & Mr Jones on Natalee-Island, IMDb
Me:I

**Me:I** ta ta un grupo musikal di mucha muhé hapones formá na 2023 a traves di e programa kompetitivo *Produce 101 Japan The Girls* di televishon "reality". E grupo ta konsisti di diesun integrante: Momona Kasahara, Rinon Murakami, Ayane Takami, Miu Sakurai, Suzu Yamamoto, Kokona Sasaki, Shizuku Iida, Keiko Shimizu, Ran Ishii, Tsuzumi Ebihara, i Cocoro Kato. Meskos ku e ganadónan anterior di *Produce 101 Japan*, Me:I ta destiná pa ta un grupo fiho. E grupo ta wòrdu manehá pa Lapone Girls, un supsidiario di Lapone Entertainment. Dia 17 di aprel 2024 nan a debutá ku e single *Mirai*.
Porfirio Croes

**Porfirio (Fichi) Croes** (☆ 21 di october 1919 na Aruba – † 23 di augustus 2001 na Aruba) tabata un politico Arubiano. E tabata co-fundador di partido PPA y fundador di partido PDC.

## Carera politico
Croes tabata miembro di varios partido. Originalmente di Partido di Pueblo Arubano (AVP), Croes, hunto cu Juancho Irausquin, tabata co-fundador di Partido Patriotico Arubano (PPA) na 1949. 

Na aña 1951 el a keda eligi miembro di conseho insular. Na 1955, despues di e di dos eleccion pa Conseho Insular di Aruba, Croes a keda eligi tambe como diputado pa Asuntonan Social y Laboral, Vivienda y Asuntonan di Personal. Den e di tres eleccion pa Conseho Insular di Aruba, dia 25 di mei 1959, Croes a lidera e lista di Partido Democratico Cristian (PDC), un partido cu a separa di PPA. Su partido a gana solamente un asiento, cual Croes a ocupa. 

Croes a fungi temporalmente como gezaghebber interino y riba peticion propio a retira dia 7 di juni 1958.

Croes, kende a regresa na seno di PPA, ta bolbe kibra cu e partido na aña 1972, birando miembro independiente di Conseho Insular. Despues di a wordo expulsa di PPA, conseho di partido ta revoca e expulsion na april 1973, reinstituyendo Croes como miembro di conseho di partido y fraccion di PPA den Conseho Insular.

Croes a wordo eligi como presidente di Arubaanse Voetbalbond (AVB) na 1971.
Katalunia

**Katalunia** (katalan: Catalunya, aranés: Catalonha) ta un region outónomo di Spaña, ku ta wòrdu konsiderá un nashon den su Statuto di Outonomia. E ta situá den zona nortost di e Península Ibériko i ta okupá un teritorio di mas o ménos 32.000 km². E ta komparti frontera panort ku Andora i e region franses di Oksitania (Haute-Garonne, Ariège i Pyrénées-Orientales), pariba ku Laman Mediteráneo, pasùit ku e komunidat valensiano (provinsia di Castellón) i pabou ku Aragon (provinsianan di Teruel, Saragoza i Huesca). E ubikashon stratégiko aki a fomentá un relashon hopi estrecho ku e teritorionan kantu di Laman Mediteráneo i ku Oropa kontinental. Katalunia ta konsistí di e provinsianan di Barcelona, ​​Girona, Lleida i Tarragona. Su kapital ta e siudat di Barcelona.

## Divishon atministrativo
Katalunia ta konsistí di kuater provinsia (sifra di 2017).
Dia di dominio publico

**Dia di dominio publico** ta un fecha anual cu ta conmemora e vencemento di e derecho di autor y cu obranan ta drenta den dominio publico. E transicion legal aki ta tuma lugar riba 1 di januari, e dia riba cua e termino di derecho di autor pa obranan ta caduca tur aña. Esaki ta basa riba e Convencion di Berna y e leynan di derecho di autor individual di cada pais. Obranan, manera pelicula, potret, buki y musica, ta bira gratis pa uzo comun na momento cu e periodo di proteccion liga na derecho di autor vence. Educador, studiante, artista y fanaticonan por uza nan sin permit of pago. Archivonan online por wordo digitalisa y haci completamente disponibel sin e menasa di demanda of rekisitonan di licensia.

E observacion di “Dia di dominio publico” tabata inicialmente informal; e prome mencion conoci tabata na 2004 door di Wallace McLean (un activista Canades di dominio publico),
cu a haya sosten di Lawrence Lessig pa e idea resona. Varios website ta traha lista di e autornan kende nan obranan ta drentando e dominio publico tur prome dia di januari. Tin actividadnan den paisnan rond mundo door di varios organisacion bou di e bandera di Dia di dominio publico.
Arugas

**Arugas NV** ta un compania privá di suministro di gas na Aruba. E ta e unico mayorista y distribuidor di gas riba e isla, cu ta encera un posicion di monopolio. Su sede ta na Barcadera.

## Historia
Arugas a ser funda na 1940 pa John G. Eman y Manuel Viana, ambos empresario conoci na Aruba.
Arugas a inicia su operacionnan como distribuidor di gas LPG (propano) pa cas. E tempo ey tabata yena e cilindernan di gas na refineria di Lago na San Nicolas, unda e producto tabata wordo traha pa medio di e procesonan di refinamento. Despues den añanan 1950, Arugas a instala su propio facilidadnan pa yena e cilindernan di gas na su planta na Rondweg, den bario di Dakota, Oranjestad.

Desde e ciere di e refineria na 1985 e gas ta wordo importa for di varios proveedor, manera for di Golfo di Mexico, Trinidad y Venezuela.

Na 1991 e compania ta wordo adkeri pa e compania Hulandes Drievorm LPG, dirigi pa Evert van Woudenberg. Na 1994 e tabatin 35 persona emplea y tabata opera diesshete truk rond di e isla pa entrega gas tur dia. Despues di a construi un terminal pa tankeronan di gas mara den waf di Barcadera, e ta muda su planta pa Barcadera na 1996. Eynan e ta mantene tambe un propio deposito di gas, cu awendia tin un capacidad di 3.2 miyon liter (900.000 galon), birando un di e terminalnan di gas mas grandi den region di Caribe.

Na 2009, Bonick Gas & Oil Terminal, un compania subsidiario di Arugas Holding Company, a bira e importador/mayorista pa gas na Aruba, mientras Arugas ta e mayorista y distribuidor di gas riba e isla. 

## Actividadnan
Gas ta un combustibel cu ta wordo uza pa keintamento, aircondition, cushina, of pa core machinnan di coriente y opera generatornan. Arugas ta cumpra, warda y bende gas y ta provee ​​esaki te na e punto di uso. Den promedio, un cas ta uza te cu tres cilinder pa aña pa cushina. E prijs di gas pa cas ta wordo subsidia door di gobierno. Banda di mas di 36.000 cliente residencial Arugas ta abastece hotel y restaurant cu LPG. Otro actividadnan di e compania ta inclui diseño y construccion di instalacionnan di gas central, bou di tera, pa proyectonan di vivienda, conversion di vehiculonan priva y flota comercial pa core riba “dual fuel” (gasolin y LPG),
servicionan di inspeccion y certificacion di instalacion di gas y brindamento di solucion pa problemanan, manera lek, den instalacion di gas.